ଏ କେମିତି କା ଟିମ୍ ? ନ୍ୟୁଜିଲାଣ୍ଡ ସିରିଜ୍ ପାଇଁ ୫ ଓପନର, କିଏ କରିବ ଫିନିସ୍ - Prameya News7\nଏ କେମିତି କା ଟିମ୍ ? ନ୍ୟୁଜିଲାଣ୍ଡ ସିରିଜ୍ ପାଇଁ ୫ ଓପନର, କିଏ କରିବ ଫିନିସ୍\n10/11/2021 at 4:18 PM\nନୂଆଦିଲ୍ଲୀ ୧୦।୧୧ଃ ଟି-୨୦ ବିଶ୍ବ କପ୍ରେ ଭାରତର ଅଭିଯାନ ଶେଷ ହେବା ପରେ ଏବେ ଦଳ ନ୍ୟୁଜିଲାଣ୍ଡ ବିପକ୍ଷରେ ଘରୋଇ ଟି-୨୦ ସିରିଜ୍ ଖେଳିବ। ରୋହିତ ଶର୍ମା ଟି-୨୦ ଫର୍ମାଟ୍ରେ ଦଳର ଅଧିନାୟକ ହୋଇଛନ୍ତି। ନ୍ୟୁଜିଲାଣ୍ଡ ସିରିଜ୍ ପାଇଁ ମଙ୍ଗଳବାର ଦଳ ଘୋଷଣା ହୋଇଛି। ଏଥିରେ ଅନେକ ଯୁବ ଖେଳାଳିଙ୍କୁ ସୁଯୋଗ ମିଳିଛି। ହେଲେ ୧୬ ଜଣିଆ ଏହି ଦଳରେ ୫ ଓପନରଙ୍କୁ ସ୍ଥାନ ମିଳିଛି। ତେଣୁ ଏହାକୁ ନେଇ ଅନେକ ପ୍ରକାରର ପ୍ରଶ୍ନ ଉଠିଛି।\nକିଏ କରିବ ଓପନିଂ\nଏ ପର୍ଯ୍ୟନ୍ତ ଭାରତୀୟ ଦଳ ପାଇଁ ରୋହିତ ଶର୍ମା, କେଏଲ ରାହୁଲ ଓପନିଂ କରୁଛନ୍ତି। ଏବେ ବିରାଟ କୋହଲି ଦଳରେ ନଥିବାରୁ ତେବେ କଣ ରୋହିତ ଶର୍ମା ଓପନିଂ କରିବେ ନା ଅଲଗା ଅର୍ଡରରେ ବ୍ୟାଟିଂ କରିବେ ତାହା ଏବେ ବଡ ପ୍ରଶ୍ନ। ଯେଉଁଭଳି ଦଳର ଚୟନ ହୋଇଛି ତାକୁ ଦେଖିଲେ, ରୋହିତ ମୁମ୍ବାଇ ଇଣ୍ଡିଆନ୍ସ ପରି ଚତୁର୍ଥ ନମ୍ବରରେ ବ୍ୟାଟିଂ କରିପାରନ୍ତି। ଅନ୍ୟପଟେ ଦଳ ପ୍ରବନ୍ଧକ ଇଶାନ କିଶନ, ଭେଙ୍କଟେଶ ଆୟର, ଋତୁରାଜ ଗାଏକଓ୍ବାଡ ଓ କେଏଲ ରାହୁଲଙ୍କ ପରି ଖେଳାଳିଙ୍କୁ ଓପନିଂ ପାଇଁ ସୁଯୋଗ ଦେଇପାରେ।\nଭବିଷ୍ୟତର ପ୍ରସ୍ତୁତିକୁ ଦେଖିଲେ ଋତୁରାଜ ଗାଏକଓ୍ବାଡଙ୍କୁ ମଧ୍ୟ ଓପନିଂ ଭାବେ ପ୍ରସ୍ତୁତ କରାଯାଇପାରେ। ଋତୁରାଜ ଆଇପିଏଲ ସହ ବର୍ତ୍ତମାନ ଖେଳାଯାଉଥିବା ସୈୟଦ ମୁସ୍ତାକ ଅଲ୍ଲୀ ଟ୍ରଫିରେ ଦମଦାର ପ୍ରଦର୍ଶନ କରିଛନ୍ତି।\nଏମିତିରେ ରୋହିତ-ଋତୁରାଜ କିମ୍ବା ରାହୁଲ-ଋତୁରାଜ ଗାଏକଓ୍ବାଡ ଯୋଡି, ତୃତୀୟ ନମ୍ବରରେ ସୂର୍ଯ୍ୟକୁମାର କିମ୍ବା ରୋହିତ ଶର୍ମାଙ୍କୁ ଦେଖିବାକୁ ମିଳିପାରେ। ପୂର୍ବତନ କ୍ରିକେଟର ଆକାଶ ଚୋପ୍ରା ମଧ୍ୟ ଟ୍ବିଟ୍ କରି ପ୍ରଶ୍ନ ଉଠାଇଛନ୍ତି ଯେ, ଗୋଟିଏ ଦଳରେ ପାଞ୍ଚ ଓପନର ଏବଂ ଫିନିସର ଭାବେ କେବଳ ଋଷଭ ପନ୍ତ।\nହାର୍ଦ୍ଦିକଙ୍କ ସ୍ଥାନରେ ଭେଙ୍କଟେଶ ଆୟର ?\nଅନ୍ୟପଟେ ଭେଙ୍କଟେଶ ଆୟରଙ୍କୁ ଜଣେ ଫିନିସର ଭାବେ ଦାୟିତ୍ବ ଦିଆଯାଇପାରେ। ଆଇପିଏଲରେ ଜଣେ ଓପନର ଭାବେ ଆୟର ଚମତ୍କାର ପ୍ରଦର୍ଶନ କରିଛନ୍ତି। ଏପରିକି ସେ ଦ୍ରୁତ ବୋଲିଂ ମଧ୍ୟ କରି ପାରନ୍ତି। ହାର୍ଦ୍ଦିକ ପାଣ୍ଡ୍ୟାଙ୍କୁ ଦଳରେ ଚୟନ କରାଯାଇ ନଥବାରୁ ଆୟରଙ୍କୁ ନିମ୍ନ କ୍ରମରେ ବ୍ୟବହାର କରାଯାଇପାରେ। ଋଷଭ ପନ୍ତଙ୍କ ସହ ସେ ଫିନିସର ଭୂମିକାରେ ନଜର ଆସି ପାରନ୍ତି।\nନ୍ୟୁଜିଲାଣ୍ଡ ବିପକ୍ଷ ଘରୋଇ ସିରିଜ୍ରେ ସ୍ପିନର୍ସଙ୍କ ଭୂମିକା ଗୁରୁତ୍ବ ପୂର୍ଣ୍ଣ ରହିଛି। ଏଥିପାଇଁ ରବିଚନ୍ଦ୍ରନ ଅଶ୍ବିନ, ୟୁଜବେନ୍ଦ୍ର ଚହଲ ଓ ଅକ୍ଷର ପଟେଲ୍ଙ୍କୁ ସୁଯୋଗ ଦିଆଯାଇଛି। ଆଶା କରାଯାଉଛି ଦୁଇ ଜଣ ସ୍ପିନର ଏକ ସଙ୍ଗେ ଖେଳିବେ। ଦଳରେ ଭେଙ୍କଟେଶ ଆୟର ଦ୍ରୁତ ବୋଲିଂ କାମରେ ଆସି ପାରନ୍ତି।\nନ୍ୟୁଜିଲାଣ୍ଡ ବିପକ୍ଷ ଭାରତୀୟ ଦଳ\nଓପନର- ରୋହିତ ଶର୍ମା, କେଏଲ ରାହୁଲ, ଋତୁରାଜ ଗାଏକଓ୍ବାଡ, ଇଶାନ କିଶନ ଓ ଭେଙ୍କଟେଶ ାୟର\nମଧ୍ୟକ୍ରମ- ସୂର୍ଯ୍ୟକୁମାର ଯାଦବ, ଶ୍ରେୟସ ଆୟର, ଋଷଭ ପନ୍ତ।\nସ୍ପିନର୍ସ- ୟୁଜବେନ୍ଦ୍ର ଚହଲ, ରବିଚନ୍ଦ୍ରନ ଅଶ୍ବିନ, ଅକ୍ଷର ପଟେଲ।\nଦ୍ରୁତ ବୋଲର- ମହମ୍ମଦ ସିରାଜ, ହର୍ଷଲ ପଟେଲ୍, ଦୀପକ ଚହର, ଭୁବନେଶ୍ବର କୁମାର ଓ ଅଭେଶ ଖାନ ।
